Papersnake/gushiwen huggingface dataset:
品令
贺铸（宋代）

怀彼美。愁与泪。分占眉丛眼尾。求好梦、闲拥鸳鸯绮。恨啼乌、唤人起。

目断清淮楼上，心寄长洲坊里。迢迢地。七百三十里。几重山，几重水。
水龙吟·曾著意斟量过
赵长卿（宋代）

?曾著意斟量过，天下事、无穷尽。贪荣贪富，朝思夕计，空劳方寸。蹑足封王，功名盖世，谁如韩信。更堆金积玉，石崇豪侈，当时望、倾西晋。长乐宫中一叹，又何须累累悬印。坠楼效死，轻车东市，头膏血刃。尤物虚名，於身何补，一齐休问。遇当歌临酒，舒眉展眼，且随缘分。
过枞阳
周馥（清代）

射蛟台畔系孤篷，入眼青山似梦中。牛卧秋场闲晒日，鸟栖荒垒自呼风。

难将鸡酒招诗客，谁向虫沙问鬼雄。三十七年桑海变，争教两鬓不飘蓬。
清明日登老君阁望洛城，赠韩道士
白居易（唐代）

风光烟火清明日，歌哭悲欢城市间。何事不随东洛水，

谁家又市北邙山。中桥车马长无已，下渡舟航亦不闲。

冢墓累累人扰扰，辽东怅望鹤飞还。
潇湘八景画·平沙落雁
朱瞻基（明代）

秋江水落波痕浅，平沙渺渺连天远。
白瑽红蓼满潇湘，枯苇黄芦迷汉沔。
鸿雁恒怜泽国秋，数声忽报楚天秋。
万里避寒违朔漠，几行带雪下汀洲。
云水微茫少矰缴，岁岁南来欢有托。
霜田岂乏稻粱谋，江村自得栖迟乐。
黄鹤楼前铁笛鸣，时惊嘹唳两三声。
湖通巴蜀寒烟净，天接荆衡暮景澄。
嗟尔迢迢自荒服，慕恋中华生计足。
行当懋德覆群生，尽使洪纤皆发育。
用宇文龙图韵赠龙华印老
李流谦（宋代）

少年一口吸西江，圣处端能走季咸。
净观清冷横一水，远怀孤秀揖千岩。
溪云卧久看频度，山日谈余讶半衔。
便欲瘦筇来问讯，上方应恐隔仟凡。
题净明观
胡寅（宋代）

长官冰操正飘缨，叹息东流宰木青。
佳句不随方士化，故应留作换鹅经。
述志
陆游（宋代）

新丰买酒慰无聊，冲雪骑驴上濿桥。
罴老尚堪吞?子，松风何至羡山苗？
闻云中唳鹤
章孝标（唐代）

久在青田唳，天高忽暂闻。翩翩萦碧落，嘹唳入重云。

出谷莺何待，鸣岐凤欲群。九皋宁足道，此去透絪缊。
紫极二仙翁祠
王洋（宋代）

方内人过方外游，两翁身世等浮沤。
何如添作三高士，为有平生一水丘。
杨生彦衡袖初夏三数诗过余徵和虽勉强应命格韵枯槁深惭见知 其二
段克己（宋代）

刁骚短发半垂黄，深觉闲中气味长。买得溪山犹是错，往来杖屦却成忙。
和散里平章游东安汪伯谅半山亭诗韵
何景福（元代）

丹溪青山冠闽浙，胜游忽聚金台客。朱阑碧槛倚云隈，满地松花踏香雪。

玉京北望苍烟重，山光水色开天容。咳唾随风落珠玉，葡萄酒艳玻瓈钟。

逍遥聊作无事饮，倒著接䍦从酩酊。潮生眼缬春风和，月上松萝酒初醒。

金闺公子玉堂仙，长歌击节音琅然。君不闻香山老子长短三千篇，一金一首鸡林传。
君仪惠玳瑁冠犀簪并分泉守茶六饼二首 其二
郭祥正（宋代）

分送泉州太守茶，团团紫饼社前芽。从今不复忧烦渴，时取甘泉煮雪华。
霓裳中序第一 次姜白石韵
吴湖帆（清代）

韶光烂熳极。丽日罘罳欢趁得。争奈悦心悴力。纵芳意自浓，春争偏索。

鲛宫漏隙。便等閒、词赋狂客。嗟花底、却翻倦蝶，冷月淡无色。

情寂。绣帷垂壁。忍谩道、烟笼雾织。佳期辜负艳迹。

绿绮停琴，紫障迷陌。洞天寻叹息。笑又把、吟红唾碧。

魂消里、依违难处，梦倚㬉屏侧。
拜星月慢·漏阁闲签
陈允平（宋代）

漏阁闲签，琴窗倦谱，露湿宵萤欲暗。雁咽凉声，寂寞芙蓉院。画檐外，树色惊霜渐改，澹碧云疏星烂。旧约桐阴，问何时重见。倚银屏、更忆秋娘面。想凌波、共立河桥畔。重念酒污罗襦，渐金篝香散。翦孤灯、伴宿西风馆。黄花梦、对发凄凉叹。但怅望、一水家山，被红尘隔断。
念奴娇（汉武巡朔方）
李纲（宋代）

茂陵仙客，算真是、天与雄才宏略。猎取天骄驰卫霍，如使鹰鹯驱雀。鏖战皋兰，犁庭龙碛，饮至行勋爵。中华疆盛，坐令夷狄衰弱。

追想当日巡行，勒兵十万骑，横临边朔。亲总貔貅谈笑看，黠虏心惊胆落。寄语单于，两君相见，何苦逃沙漠。英风如在，卓然千古高著。
暴虎歌
苏仲（明代）

毋暴虎，毋暴虎，虎亦天生不可侮。依山负隅作咆哮，一怒风生鸣雷鼓。

有牙类戟爪如钩，无翼能骧亦能舞。山灵石怪助凶威，妖狐弱狼为奴虏。

汝能有力如孟贲，汝虽有足如夸父。引手莫能扼其吭，张拳莫能脱其距。

齐人之众不敢撄，攘臂下车笑冯妇。曾闻千兵与万弩，反成嚇倒卧泥土。

赤身直欲犯其锋，何异饷肉饱其肚。毋自苦，毋自苦，汝有妻孥与父母。

饥餐渴饮足聊生，竟自投生亦何补。我知天道久应还，此物终须雷一斧。
大庾岭谒张曲江祠
龙启瑞（清代）

东山西山云气濛，马前忽见青巃嵷。不知梅关突兀在，何许绝顶尚有人烟通。

赣南诺山颜尽赭，奔走荒原乱如马。天教留此作崇墉，瘴烟隔断苍梧野。

曲江相国命世英，作事能使山神惊。不然螺旋山磴二百里，啖荒万里无人行。

桄榔叶密天欲雨，古寺空垣走饥鼠。一代宗臣济世心，千年祠庙荒山主。

庙前梅花三百株，花时气压蛮云粗。相公风度犹想见，令人不忆孤山逋。

南来奉使六千里，眼见云山几如此。攀崖缘壁不须惊，岭南风物故乡情。

归时正及南枝发，待向祠堂餐玉英。
宴玉津园江楼七首
任希夷（宋代）

柳花驰道雪，樱子上林红。
留得青春住，从教白发翁。
圣政更新诏书正告讦之罪因得小诗十首
韩元吉（宋代）

献可争先底荆国，莹中居首论莆阳。
十年言路皆支党，前无一语讥安昌。
适安旅次
杨冠卿（宋代）

山郭萧条晚，秋堂窈窕深。
轻寒笼暮霭，横吹度疏砧。
丛竹深藏翠，孤云带晚阴。
淹留有幽趣，不碍短长吟。
送春
徐文卿（宋代）

绿阴青子渐能佳，杨柳深藏三四鸦。
春有余情无处著，林边野草亦开花。
宿三里山家
霍与瑕（明代）

元公开府控西州，伐暴招携赖壮猷。八寨从风无吠犬，四山明壮有啼鸠。

星辰影淡银河静，海宇凉生玉露浮。画角五更催出洞，不知何日重来游。
禅人并化主写真求赞
释正觉（宋代）

应现般般，初无异端。
春昼华丽，月明水寒。
界方四棱榻地，珠圆一向走盘。
呈似识与不识，请君急著眼看。
留题涪州石鱼
刘忠顺（宋代）

七十二鳞波底镌，一衔蓂草一衔莲。
出来非共贪芳饵，奏去因同报稔年。
方客远书徒自得，牧人嘉梦合相先。
前知上瑞宜频见，帝念民饥刺史贤。
秋怀十首以竹药闭深院琴樽开小轩为韵
陆游（宋代）

世事本何常，贺吊更在门。
弃为沟中断，亦何羡牺樽？祸福要其终，愚智始可言。
君看骊山墓，何若杨王孙？
夜宴叶氏庄晓登悠然楼作
王逢（元代）

百尺飞楼俯碧湍，六峰秀色绕阑干。
杏花落尽东风恶，燕子归来社雨寒。
梦里香烟生绣幌，酒酲红蜡腻铜盘。
一春乐意朝来好，千里家书席上看。
离亭宴 次韵答廖明略见寄
黄庭坚（宋代）

十载樽前谈笑。天禄故人年少。可是陆沈英俊地，看即锁窗批诏。此处忽相逢，潦倒秃翁同调。
西顾郎官湖渺。事看庾楼人小。短艇绝江空怅望，寄得诗来高妙。梦去倚君傍，胡蝶归来清晓。
和答魏道辅寄怀十首
黄庭坚（宋代）

明驼思千里，驽马怯负荷。
小人蠹诗书，安乐北窗卧。
瓢空且乞饭，儿寒教补破。
机巧生五兵，百拙可用过。
北园杂咏
陆游（宋代）

东吴霜薄富园蔬，紫芥青菘小雨余。
未说春盘供采撷，老夫汤饼亦时须。
次韵陈文思见寄
郭祥正（宋代）

星湾高会岂能忘，万丈离愁寸寸量。东阁赋梅摅锦绣，南山射虎凛冰霜。

功名未得封千户，耕凿何由共一乡。春蕨秋鲈味偏美，时听社鼓醉淋浪。
咏华林书院
乐史（宋代）

能为孝义复为文，惟有君家事渐新。
旌表已迎金殿敕，子孙常宴杏园春。
亲情广阔追随大，鼓笛喧胜嫁娶频。
更置书堂书万卷，不辞延待四方人。
春郊晚眺次韵
岳端（清代）

长堤一望夕晖斜，芳树枝枝待暮鸦。西岭生云将作雨，东风无力不飞花。

娇莺细啭留清昼，孤鹜徐飞带晚霞。野客独扶藜杖远，柳阴深处觅渔家。
梅花十首 其十
许及之（宋代）

老去哦诗懒解工，笔端随分有春风。傍人若问梅花句，尽在西湖风雪中。
送范漕赴召八绝
洪咨夔（宋代）

天道频年说好还，到今胡壒没天山。
延英为奏平戎策，只在人心国势间。
朝鸦（此司徒初入掖垣托谕之作）
汪玄锡（明代）

景阳钟动晓鸦飞，汉殿千官拜玉墀。
仙仗才移东殿去，翩翩栖满万年枝。
水调歌头
谭方平（宋代）

富贵在何许，五十已平头。人生得失且笑，体遣两眉愁。管甚轮云世变，管甚风波世态，沙渚且盟鸥。止即尽教止，流即尽教流。

田可秫，山可簌，又何求。问天只觅穷健，游戏八千秋。好对梅花如粉，细剪烛花如豆，不改旧时游。翠袖更能舞，骑鹤上扬州。
小楼咏雪月口占
林玉衡（明代）

梅花雪月本三清，雪白梅香月更明。
夜半忽登楼上望，不知何处是瑶京。
鄢城除夕
黄居石（明代）

老去惊年速，愁来怯路赊。身贫轻作客，世乱易离家。

柏叶虚浮酒，椒盘不颂花。妻孥当此夕，应念隔天涯。
题廉徵士梦子舟
孙蕡（明代）

廉生心性如野鸥，前生恐是王子猷。城居一载困炎热，夜梦泛子乘扁舟。

扁舟一叶凌寒水，更著壶觞箬篷底。鼓枻疑过柳港边，乘潮似出沙洲嘴。

月华子色冰玉同，粼粼万顷涵晴空。虚明上接元气白，皓彩直与银河通。

故人山阴无茅屋，何处重寻剡溪曲。惟应赤壁鸣皋仙，夜半横江慰幽独。
续梅花百咏 其二十五 接梅
陶德勋（清代）

短干长枝任剪裁，春成手底发根荄。何人传得长生术，造化功奇善接胎。
杂诗 其三
盖方泌（清代）

树木忧其蠹，保民除其贼。贼足为民害，蠹生木不植。

治道有主术，厥惟司牧职。恫瘝切中怀，不以文貌饰。

如苗之有莠，锄必剪其慝。
华表鹤图二首 其一
李东阳（明代）

城头华表切云低，千岁无端得重栖。莫道鹤言非物怪，山君元不问昌黎。
点绛唇·邂逅开尊
杨炎正（宋代）

邂逅开尊，眼中有个人纤软。袖罗轻转。玉腕回春暖。韵处无多，只恼人肠断。词将半。近前相劝。扑扑清香满。
春日云林斋居
倪瓒（元代）

池泉春涨深，径苔夕阴满。
讽咏《紫霞篇》，驰情华阳馆。
晴岚拂书幌，飞花浮茗碗。
阶下松粉黄，窗间云气暖。
石梁萝茑垂，翳翳行踪断。
非与世相违，冥栖久忘返。
送毛比部出守端州
沈鍊（明代）

毛公忻奉檄，讵是为专城。典郡怀明牧，分曹本硕卿。

冰壶预为政，风月饯将行。千里蒙恩泽，一樽何厌倾。
和君俞偶成
韩维（宋代）

窃比淮阳卧，幸非庄舄吟。
政余无异事，物外得同心。
遇兴倾浮蚁，投闲作戏禽。
世间并出世，于我两沉沉。
游南路菩提寺次刁文叔韵
张九成（宋代）

高僧居物外，有户昼常扃。
海阔知天大，泉甘识地灵。
一帘春月静，数点列山青。
便卜归欤计，移文休勒铭。
酬程忠彦见寄 其二
黄裳（宋代）

进取俄比肩，欢笑亦倾盖。一梦长相寻，寻子江天外。

子来慰所思，苦吟酬适会。
合流值雨与曹光道饮
梅尧臣（宋代）

秋风嚎衰林，秋雨阻归客。
赖有故时交，举杯聊岸帻。
谈兵与论文，曾不涉陈迹。
必竟无所施，醉去思泉石。
代人送常州致仕张待制
王令（宋代）

心贪进退适全宜，上印飞书剧去翬。
荐口不加张柬老，明朝竟放孔戣归。
黄堂合有遗思在，青史还留後世稀。
此去江湖见鸥鸟，为言今合信无机。
梅山二首
吴居厚（宋代）

寻溪小径多盘诘，车马初来路欲迷。
千古英雄汉天子，桑麻今已遍标题。
世綵堂
李光（宋代）

耕桑不扰罢开边，家国安荣二百年。三世綵衣疑有种，一门忠孝岂无传。

遭时自致公卿贵，积庆多因父祖贤。鹤骨松标长照世，不须图画上凌烟。
可帅止庵
李弥逊（宋代）

踏尽东西散胜岩，却提只履过江南。
远人若争真常位，不碍携庵到处参。
燕归梁
吕渭老（宋代）

楼外东风杜宇声。双枕细眉颦。女郎番马小山屏。金笼冷、梦魂惊。

起来重绾双罗髻，无个事、泪盈盈。杨花蝴蝶乱分身。飞不定、暮云晴。
王谷节推画草虫花竹求诗
李复（宋代）

细羽争飞翠蔓长，窗间留影点绡光。
宁知臂朽专蜩翼，但见心绡妙楮芒。
诗学虫鱼增旧谱，药图草木验仙方。
请君放笔开高臆，纵意云龙五色章。
崇祯庚午九月十九日为陈母八十佳辰其长君子含命某执笔而颂之
曾曰唯（明代）

崇祯三年秋，九日风色美。陈子呼我来，烂醉黄花里。

语我十日呼，介眉酒方酾。吾母若母同，我觞子志喜。

曾子闻斯言，感心怀有此。小人有老母，萱庐借湫市。

鳏子母下厨，小灶缺爨婢。幼女十三四，未能辨旨否。

六十拟称觞，母也徒劳只。是以花甲周，今春废斯礼。

陈子与我同，稍能具滫瀡。多我屋一椽，有妇堪酌醴。

觞客老瓦盆，伏雌当执豕。松石图一笺，为寿言一纸。

登堂称觥者，二三穷知己。贱贫寿其亲，聊复如是耳。

富贵不可期，今有其具矣。岂有我辈人，长贫贱而已。

我闻大春秋，八十一岁比。八十谓之耋，大年曰童子。

无嗟为寿迟，为寿自今始。俟子九鼎养，记年方屈指。
纵横篇
张华（魏晋）

苏秦始为交。同学鬼谷先生。辩说剖毫厘。变诈入无形。

巧言惑正理。人主莫不倾听。
状江南。季夏
范灯（唐代）

江南季夏天，身热汗如泉。蚊蚋成雷泽，袈裟作水田。
浣溪沙 答平远翁送金桃作
沈榛（清代）

露井夭桃尽落花。结成红实点丹砂。相贻珍重胜灵瓜。

疑是瑶池王母种，柔荑试刨露金芽。东方三窃岂须夸。
次韵万乔年李唐英二绝 其二
王十朋（宋代）

黉舍炎炎畏日长，竹亭取次纳新凉。文章风月须兼美，莫使时人恨海棠。
代边将
贾岛（唐代）

持戈簇边日，战罢浮云收。露草泣寒霁，夜泉鸣陇头。

三尺握中铁，气冲星斗牛。报国不拘贵，愤将平虏雠。
罗汉寺
戴栩（宋代）

崖势石龙如，中为大士居。
茗花时现异，檀施最缘渠。
灶热山枝湿，灯悬龛影虚。
山门难即去，奇嶂列前除。
次韵和酬
释惟晤（宋代）

平昔诗禅友契深，更来人外事幽寻。雨馀涧壑流寒响，岁晏柽幽老翠阴。

袒跣不妨陶令醉，风流多效洛生吟。山翁解榻延清赏，未放前贤胜竹林。
送长沙陈太守二首
李白（唐代）

长沙陈太守，逸气凌青松。英主赐五马，本是天池龙。

湘水回九曲，衡山望五峰。荣君按节去，不及远相从。

七郡长沙国，南连湘水滨。定王垂舞袖，地窄不回身。

莫小二千石，当安远俗人。洞庭乡路远，遥羡锦衣春。
御街行 春分前一日大雪
许锐（明代）

试开凤历从头看。又是春将半。东风摇飏暮云黄，袅袅晴丝吹东。

艳阳天气，装寒作冷，满地银花乱。

飘来玉屑过閒幔。疑是梅花瓣。无香有色最分明，还比花容璀璨。

年年岁岁，几番风雪，催得流光换。
庆江检详太夫人
潜放（宋代）

只把双珠学道功，可占椿算与萱同。
平反阴德知多少，尽在慈祥岂弟中。
题仇英秋江待渡图
弘历（清代）

瑟瑟吴江枫落时，长天秋水动涟漪。招招舟子横塘畔，体物风人有所思。
临洮龙兴寺玄上人院，同咏青木香丛
岑参（唐代）

移根自远方，种得在僧房。六月花新吐，三春叶已长。

抽茎高锡杖，引影到绳床。只为能除疾，倾心向药王。
寄孙鲂秀才
齐己（唐代）

郡楼东面寺墙西，颜子生涯竹屋低。书案飞飏风落絮，

地苔狼藉燕衔泥。吟窗晚凭春篁密，行径斜穿夏菜齐。

别后相思频梦到，二年同此赋闲题。
寄江济川炼师
许恕（明代）

松下柴扉近水开，雨馀秋径满青苔。月明吹彻参差玉，定有仙人骑鹤来。
春寒
王安石（宋代）

春风满地月如霜，拂晓锺声到景阳。
花底裌衣朝宿卫，柳边新火起严妆。
冰残玉甃泉初动，水涩铜壶漏更长。
从此暄妍知几日，便应鶗鴂损年芳。
寄金陵传神者李士云
王安石（宋代）

衰容一见便疑真，李子挥毫故有神。
欲去锺山终不忍，谢渠分我死前身。
西江月 咏冬十首 其一
张抡（宋代）

有限光阴过隙，无情日月飞梭。春花秋月暗消磨。

一岁相看又过。

逢酒须成痛饮，临风莫厌高歌。虚名微利两如何。

识破方知恁么。
赐游东苑诗九章 其九 瑞匏
杨士奇（明代）

清云布阴，翠虬萦条。宛宛双绶，交系于匏。至和融□，毓奇斯植。

表瑞灵苑，式昭帝德。
一萼红 秋花
屈蕙纕（清代）

绕疏篱。正娇黄淡白，艳缀一枝枝。露洗明妆，霜添弱态，低徊似有萦思。

看是处、苔荒径冷，只依依、寒蝶梦魂痴。瘦影欹烟，芳心逗晚，开也谁知。

怊怅西风庭院，便寻秋吟玩，争及春时。愁鬓慵簪，残杯倦赏，芳华为底偏迟。

问此际、粉香消减，系金铃、可解惜柔姿。惟有多情夜月，冷伴幽墀。
胡郎夺贼马歌
刘崧（元代）

往年寇逼西昌门，寇来愈近人愈奔。胡郎愤拥长戈出，三人同行一人逸。

贼驰高马先入城，胡郎扑贼绝马缨。大呼陈郎急缚贼，自夺贼马归行营。

行营主将气如虎，献马俘囚万夫舞。陈郎受赏胡郎辞，誓立奇功报官府。

时平事远名空存，主将身没功谁论。猖狂扼腕诋时事，有身虽贫宁畏死。

武山落日金钲红，至今杀气蟠秋空。东家得官金满带，叹息胡郎打牌卖。
驯虎岩
徐安国（宋代）

害物无如猛兽雄，惧心不起兽难从。能探虎口同儿戏，异类从兹不见踪。
答魏老 其一
徐积（宋代）

满面春风醉落晖，满头红艳带花归。醉眠自有风流格，不是无人为解衣。
建平途次
张耒（宋代）

野桥田径滑，官路柳条新。
流水伴丽日，野花留晚春。
点空知去翼，冲绿有归人。
自笑谙岐路，无劳更问津。
梅柟
释文珦（宋代）

梅柟三四树，手种近岩房。
始见条抽绿，俄惊叶陨黄。
物情殊易变，身世岂能常。
且尽修心法，休传却死方。
偈颂一百零二首
释绍昙（宋代）

不拟寒山落韵诗，未传卢老泼禅衣。
脚头活取通宵路，来透庭前划草机。
夜坐次林梅山韵
黄庚（元代）

人倚幽窗夜未阑，竹炉灰冷篆烟残。一天露气星辰湿，万壑风声草木寒。

老去客怀多感慨，年来世事转艰难。何时归隐孤山下？明月梅花约共看。
万寿寺创建厨室上梁文 其四
耶律楚材（元代）

抛梁北，柱石宛有擎天力。欲模此样向诸方，𢠳杀僧繇描不得。
闻前月时事君举象先皆与南宫之选是日读易诗春秋作四首 其一
薛季宣（宋代）

一阳萌动黄宫下，正是寒威合海时。闭户先生莫惆怅，雷行龙跃定前期。
水调歌头
吴渊（宋代）

太白已仙去，诗骨此山藏。胸中锦绣如屋，都乞与东皇。碎翦杏花千树，浓抹胭脂万点，妖艳断人肠。晓露沐春色，晴日涨风光。

孤村路，逢休暇，共徜徉。酒旗斜处，□□一簇几红妆。暂息江头烽火，无奈鬓边霜雪，聊复放疏狂。倚俟玉壶竭，未肯宝鞭扬。
除夜与宗之对酌怀家
李纲（宋代）

四年除夕旅殊方，海上归来路更长。暮景飞腾催老病，馀生留更且炎荒。

传闻寇盗纷惊扰，叹息江湖堕渺茫。杳杳东吴家万里，椒盘谁与颂馨香。
题汪水云诗卷十首
胡斗南（宋代）

螺子江头酒一壶，瑒花香处赋归欤。
西湖他日笙歌里，还忆山中人姓胡。
寄山中友人
释文珦（宋代）

闻道幽栖野思饶，径无尘迹草萧萧。
长松架壑因为屋，老榉横萧便作桥。
煮石未须閒水碓。漱流何必弃风瓢。
吾生更爱深居乐，定拟相从不待招。
闲题
薛能（唐代）

八年藩翰似侨居，只此谁知报玉除。旧将已成三仆射，

老身犹玉六尚书。时丁厚讟终无咎，道致中兴尚有馀。

为问春风谁玉主，空催弱柳拟何如。
碧桐清暑图
钱蘅生（清代）

微风起处落桐花，为爱清凉坐碧纱。静听蝉声声远近，曲栏面面绿阴遮。
幽居
翁卷（宋代）

蓬户掩还开，幽居称不才。
移松连峤上，买石带溪苔。
药信仙方服，衣从古样裁。
本无官可弃，何用赋归来。
赠马南宫参戎
宋琬（清代）

君昔衔命赴临洮，少年意气何雄豪。狐白之裘秦复陶，裤靴帓首乌孙刀。

雪深草浅牵旅獒，手格猛兽如童羔。绿熊赤豹远遁逃，生取苍兕拔其氂。

屯田芜没愁耘薅，黄沙碛里飞蓬蒿。金城戍卒饥嗷嗷，翁孙方略徒烦劳。

安西都护醉葡萄，诛求络绎穷秋毫。旋从丞相征哀牢，五月渡泸入不毛。

苴兰城下血战鏖，蚕丛铁马随猿猱。李广数奇功则高，猿臂不得拥旌旄。

长啸归来脱锦袍，黄公酒垆换浊醪。鲈鱼三寸莼可芼，安能俯仰同桔槔。

美人环佩逢江皋，感君一曲求凰操。画眉笔染青螺膏，鸲鹆紫砚笺薛涛。

调丝未央参翔翱，玉台新咏铿云璈。温柔有乡堪酕醄，何劳锦字贻窦滔。

灞陵醉尉空嘈嘈，吴钩夜作蛟龙号。孙卢余孽阻风䬞，天威赫怒集征艘。

楼船十万声喧嚣，何人为荐公孙敖。鍪弧重绣解弓韬，洗清瘴海为城壕。

云台图画鄂与褒，道傍笳鼓惊儿曹。丈夫穷达信所遭。
赠会稽尊师
文彦博（宋代）

藐姑容化三阴馆，勾漏砂封六乙泥。五练夜穷苍玉几，七明晨乙碧云梯。

冠霞高挹浮丘袂，握髓深藏鬼谷溪。如有西山驻灵药，何妨相赠一刀圭。
与谢子期閒步至北山庄作
程敏政（明代）

与客寻源过石梁，水车遥认北山庄。鸥边一阵东风起，吹落桐花满涧香。
夜至江神庙看月怀焦山觉上人
钱枚（清代）

江神庙前江月寒，汉女红妃踏浪还。永夜鱼龙朝绛节，四天笙鹤响秋山。

波声隐隐银河上，云气亭亭帐殿间。知有闲僧识清净，未应乘月闭禅关。
送内寻庐山女道士李腾空二首
李白（唐代）

君寻腾空子，应到碧山家。
水舂云母碓，风扫石楠花。
若爱幽居好，相邀弄紫霞。

多君相门女，学道爱神仙。
素手掬青霭，罗衣曳紫烟。
一往屏风叠，乘鸾着玉鞭。
从军行
刘孝仪（南北朝）

冠军亲挟射，长平自合围。木落雕弓燥，气秋征马肥。

贤王皆屈膝，幕府复申威。何谓从军乐，往返速如飞。
与施从事书
吴均（南北朝）

故鄣县东三十五里，有青山，绝壁干天，孤峰入汉；绿嶂百重，清壁万转。归飞之鸟，千翼竞来；企水之猿，百臂相接。秋露为霜，春罗被径。“风雨如晦，鸡鸣不已。”信足荡累颐物，悟衷散赏。
游云岫寺
徐熊飞（清代）

落叶四卷迷松根，山风吹之如有人。草间一径出岭背，石气上逼秋空云。

千年古寺冠峰顶，佛炉无火僧关门。野猿窃果堕檐瓦，惊起蝙蝠飞承尘。

阶前老树雷斧劈，长藤倒挂花缤纷。当门巨石平贴妥，瀑泉赴壑风霆奔。

夜深饥虎痒磨疥，爪牙印齧青苔痕。森然动魄不能住，出林步步循荆榛。

天时人意两清旷，在野且与芒鞋亲。题名石壁记幽兴，入山不早山灵瞋。
郊庙歌辞。祭方丘乐章。顺和
佚名（唐代）

坤厚载物，德柔垂祉。九域咸雍，四溟为纪。

敬因良节，虔修阴祀。广乐式张，灵其降止。
句 其二
赵汝燧（宋代）

鸟残桃见核，虫蠹叶留痕。
卜算子 其三 咏笛
佚名（宋代）

秋寂寂。碧纱窗外人横笛。人横笛。天津桥上，旧曾听得。

宫妆玉指无人识。龙吟水底声初息。声初息。月明江上，数峰凝碧。
九月八日同年陈范川太史招同梁一峰广文游光孝净慧二禅寺呈范川 其二
李黼平（清代）

宝庄严寺晚来过，奈此倾欹窣堵何。卧阁佛谁烧舍利，上堂僧堵病维摩。

黄龙会散犀香满，白马经残贝叶多。赖有骊珠君袖落，山门留镇配东坡。
句
舒坦（宋代）

尘埃满匣空鸣剑，风雨归舟只载书。
子楚以二酒合而为一且效洞庭春色以诗叙其事
王洋（宋代）

世间百味俱有正，偶人酸咸俱一病，
须知论酒如论才，软美悦人严太劲。
韩青居士贵调和，田窦醉时籍福胜。
寂然二物俱有光，物外洞庭容借香。
共谈已造名理窟，一鞭亟人亡何乡。
了知此处有真趣，再听牖下鸣糟床。
兴济镇邸壁
王佑曾（清代）

日暮途长马足忙，孤村高树隐苍茫。河声直共秋声吼，酒气难苍夜气凉。

星汉依依低野店，旌旗黯黯动沙场。明朝早起呼童仆，料理征衫向故乡。
中秋无月分韵得狂字
魏了翁（宋代）

金低辟老火，月琯行仲商。
是为阴之中，正与日相望。
浮云横相掩，人谓妒且狂。
彼云初无心，此月亦何伤。
水月本同体，其中根於阳。
炯炯含内景，随时发辉光。
天机之浅者，为人作閒忙。
猗绿园
马祖常（元代）

殖产吾何取，开林我独能。缚船尝取竹，捣纸每移藤。

池曲波涛尝，花繁雾雨蒸。春云同础润，秋月共江澄。

凤下非因食，鱼来不可罾。写经还道士，裹饭乞行僧。

笋屦新青折，荷衣旧翠凝。浮瓯茶有乳，溢瓮酒无冰。

香灺留文篆，书囊剩缭绫。清晨餐玉罢，东坐日初升。
登嘉峪关
裴景福（清代）

长城高与白云齐，一蹑危楼万堞低。
锁钥九边联漠北，丸泥四堞划安西。
雪中苜蓿绿鹰觜，天上桃花红马蹄。
飞将神兵纷出塞，圣恩可许到伊犁。
留计移疾东归途次咏怀
毕自严（明代）

蒿目风尘赋倦游，恩深赐玦拜宸旒。人生若梦老方悟，世事如麻病亦休。

华发羞为丹毂恋，旷怀好共赤松谋。堂开姱节书千卷，枕漱閒閒伴海鸥。
好事近（甲申春益昌作）
李曾伯（宋代）

春在粉墙西，墙里不知春色。惟有桃花一树，似故园益识。

晚来携客上南楼，山外又山隔。准拟清明何处，问东风知得。
题书画什后
释智愚（宋代）

发挥多古迹，优彼色丝辞。
逸少观鹅处，玄晖纵墨时。
室虚蛟自触，神久树生悲。
得处何机感，寻披当尔思。
避暑女冠
李益（唐代）

雾袖烟裾云母冠，碧琉璃簟井冰寒。焚香欲使三清鸟，静拂桐阴上玉坛。
送白沙先生陈公甫
章懋（明代）

洙泗迥且深，伊洛浩不息。建溪一以逝，末流日湮塞。

浙水泛功利，西江浸虚寂。寥寥宇宙间，何人践斯域。

陵夷二百年，儒术转乖僻。争先取青紫，明经竟何益。

有美罗浮仙，遗编自探索。章甫非我心，铿然只鸣瑟。

尚友千载人，充然如有得。礼乐古三王，删修今六籍。

坠绪何茫茫，仰钻各致力。回澜障百川，屹立中流石。

任重道路长，行行慎无斁。斯文谅有在，前修未应没。

何当谢尘纷，云山随杖舄。共对梅花春，细扣先天易。
先天易吟三十首
方回（元代）

高下乾坤位，东西日月门。
正身当午立，一点认心源。
阮郎归 寒村漫兴
曹尔堪（清代）

涧流传响聚沙红，海云城角浓。征途肃肃绕寒风。

霜花催晓鸿。

枌树底，荻花东。远村诗画中。虎头老手辋川翁，知他同不同。
历劫吟 其十五
张洵佳（清代）

觑破人情冷暖中，欲将隐恨诉苍穹。试看寂寂空庭里，谁念遗徽吊晚风。
春闺辞二首
李中（五代）

卷帘迟日暖，睡起思沈沈。辽海音尘远，春风旅馆深。

疏篁留鸟语，曲砌转花阴。寄语长征客，流年不易禁。

不得辽阳信，春心何以安。鸟啼窗树晓，梦断碧烟残。

绿鉴开还懒，红颜驻且难。相思谁可诉，时取旧书看。
煨芋
释慧空（宋代）

后生偷笑东山老，事无是非总曰好。
布伽梨里老病身，山芋头煨红软火。
日暖婆娑林下行，天寒堆危火边坐。
人问祖室今安危，对道我此煨芋好。
丙申重九前后得今日都无病一句成十首 其九
方回（元代）

今日都无病，持杯得自如。空行万里路，枉读一生书。

可奈多魔障，真当弃腐馀。休官十六载，此计未全疏。
贺州宴行营回将
羊士谔（唐代）

九剑盈庭酒满卮，戍人归日及瓜时。

元戎静镇无边事，遣向营中偃画旗。
田园乐七首 其一
薛蕙（明代）

一径垂杨高下，数家流水东西。麦陇青青雉雊，柴门寂寂莺啼。
自和二首 其一
郭祥正（宋代）

已喜收微雨，还愁合暮云。潮痕殊未减，屋拆厌频闻。

天地溟濛内，山川早晚分。吾民方乏食，何以慰耕耘。
释奠诗
潘尼（魏晋）

敦书请业，研几通理。尊师重道，释奠崇祀。德成教伦，孰云不祉。
狂泉
范浚（宋代）

昔有大荒国，水以狂泉名。国人皆饮泉，狂颠率无宁。

一者自穿汲，乃独能常醒。国人既皆狂，反见不狂惊。

顾谓不狂人，无乃鬼物凭。不然是狂疾，救疗当痊轻。

施针灼炷艾，肤肉无全平。而彼不狂者，被虐楚不胜。

贲然走泉所，酌饮不敢停。既饮即亦狂，万虑皆迷冥。

其狂与众一，众始欢相倾。世事今亦然，嗟哉感诗鸣。

安得跨鹏背，独往游天溟。寄谢彼狂子，酌泉吾不能。
晓出东城
陆游（宋代）

听彻清笳听晓钟，据鞍漏鼓尚冬冬。
西楼落月径三尺，北岭乱云生半峰。
苍磴幽寻过古寺，绿畴小驻劳春农。
烟村已远犹回首，恐有鵷雏与伏龙。
和陶拟古九首 其一
苏轼（宋代）

有客叩我门，系马门前柳。庭空鸟雀散，门闭客立久。

主人枕书卧，梦我平生友。忽闻剥啄声，惊散一杯酒。

倒裳起谢客，梦觉两愧负。坐谈杂今古，不答颜愈厚。

问我何处来，我来无何有。
十六夜月二首 其一
张侃（宋代）

昨宵清不尽，今夜色增明。想见清虚殿，冰轮渐渐生。
巫山峡
苏泂（宋代）

山木无端又一秋，夕阳和影上扁舟。
旧时十二峰前路，惟是猿声共客愁。
正肃吴公挽辞三首
王安石（宋代）

应世文章手，宜民政事才。
朝多侧目忌，士有拊心哀。
书蠹平生简，香寒後夜灰。
悠悠国西路，空得葬车回。
嘲贺将仕二首
华岳（宋代）

花何太喜谁能赋，叶是良媒解寄诗。
但觉人间传盛事，不知天上集佳期。
晚步段桥
盛烈（宋代）

垂红顶上快登临，拍拍秋光满袖襟。
伎癢欲吟吟未稳，两山钟里莫云深。
好事近（次韵昌甫）
韩淲（宋代）

梅雨快晴风，苔竹定翻新箨。相望得寻幽调，把陈言都略。

大江东去更飞云，心事共回薄。彷佛散庵佳处，一声声猿鹤。
闻释子栖玄欲奉道因寄
许浑（唐代）

欲求真诀恋禅扃，羽帔方袍尽有情。仙骨本微灵鹤远，

法心潜动毒龙惊。三山未有偷桃计，四海初传问菊名。

今日劝师师莫惑，长生难学证无生。
塞下曲
高适（唐代）

结束浮云骏，翩翩出从戎。
且凭天子怒，复倚将军雄。
万鼓雷殷地，千旗火生风。
日轮驻霜戈，月魄悬雕弓。
青海阵云匝，黑山兵气冲。
战酣太白高，战罢旄头空。
万里不惜死，一朝得成功。
画图麒麟阁，入朝明光宫。
大笑向文士，一经何足穷。
古人昧此道，往往成老翁。
梅梁歌酬郑集之
杨载（元代）

大禹之功及天地，庙有梅梁何足异。奈何过用铁索缠，太祝为之欲徼利。

每言变化失其所，去作老龙治风雨。一声霹雳震岩扉，千尺蜿蜒辞殿户。

七月熇苗沾块土，忧杀村中老农父。买羊沽酒祭梅梁，祭罢祠官传好语。

吁嗟老农无尔愚，大禹有神焉可诬！汝曹淫祀欲求福，此物为妖当伏诛。
和周正孺郡园新霁
冯山（宋代）

湖上多幽景，囊中尚赐金。清尊宜北海，嘉节又山阴。

晓日云轻放，林花水倒沉。朅来相伴醉，应会主人心。
嘉泰开乐日殿岩泾原郭季端邀游凤山自来美堂
刘过（宋代）

结束战袍骑战马，冠军将军宛如画。
前呵小驻来美堂，箭去弓鸣飞鸟下。
青林路转入岧峣，湖亭海观争为高。
谁知凤舞龙飞外，虽有楼阁横云霄。
回旋左右皆游历，人物江山两英特。
风流标致梅岭梅，磊落胸襟石林石。
侧身更上天上行，好风吹下笑谈声。
山神川后领要束，遁走虎豹藏蛟鲸。
摩挲苔藓题诗去，万鼓声中白题舞。
众宾捧酒寿主人，将军自是擎天柱。
看山看水时一来，钱塘吴越何小哉。
指点中原百城在，功名逼人有机会。
马道驿丞歌
张佳胤（明代）

马道驿臣八十五，身寄西秦家东鲁。
耳聋齿脱鬓如霜，出入逢东状伛偻。
路接青桥与武关，栈道崎岖无与伍。
不卑小官有展禽，不薄乘田有尼父。
尔心岂是学圣贤，蜗角蝇头良自苦。
余也东朝师保臣，罔生六十负君亲。
抗章十数不得请，今始给驿归梁岷。
宦情见尔如胶漆，方信余为勇退人。
白牡丹
张明中（宋代）

看诗醉眼便醒苏，索句吟花一字无。
虢国夫人呈素面，滕家仙子削琼肤。
姚黄于后贪妖冶，魏紫逢君用夹扶。
试问此花清白不，不闻吁咈只闻都。
随倅
孔平仲（宋代）

挥鞭西指凤凰城，疏野之心无所营。预约牡丹花下酒，归时节物近清明。
郡侯奏请为先竹洲易名因送逢原入京
吴锡畴（宋代）

一封奏入五云开，褒录儒先动九垓。
生意欲回洲上竹，好风已九陇头梅。
志铭标揭留幽隧，谥法昭彰在曲台。
去去片帆春水滑，捧持飞诰看归来。
卢叔才相过夜话戏成一首
刘一止（宋代）

七年诗酒恨难同，未省相看作么容。多病襄阳长瑟缩，古心冬夜更龙钟。

已知昔者非今者，莫问渠侬胜我侬。手剪西窗深夜烛，细听吴语话心胸。
郡斋水阁闲书·流水
文同（宋代）

四首秦僧绝论，一篇楚客离骚。
读罢却弹流水，先生此兴尤高。
偈颂一百二十三首
释崇岳（宋代）

识不识，见非见。
说易说难如油入曲。
庚子春三月梦与梁生建中回故居
李昱（明代）

春宵苦梦短，合眼在故乡。今宵复何为，历历所见详。

天风吹我巾，明月照我裳。手持绿玉筇，衿佩同翱翔。

路从北郭门，径诣先茔傍。五年缺洒扫，青草如人长。

不忍遽去之，徘徊流涕滂。迂行羊角埂，载出甘泉坊。

河西与河东，人烟眇相望。屋庐间新旧，田园半榛荒。

故友四五人，相逢诉衷肠。剪韭焚枯鱼，款坐陈酒觞。

喜极仍自疑，兵戈正纷攘。人生无羽翮，何以逾津梁。

齧指验所经，恐为覆蕉隍。鸡鸣声喈喈，惆怅身在床。

山川限吴越，依旧天一方。辗转久不寐，郁纡祗自伤。

披衣起待旦，聊以成短章。
米花
盛彧（元代）

吴下孛娄传旧俗，人间儿女卜清时。釜香云阵冲花瓣，火烈春声绕竹枝。

翻笑绝粮惊雨粟，还疑煮豆泣然萁。一年休咎何须问，且醉樽前金屈卮。
奉和御制宣召游龙德西园
余深（宋代）

禁籞秋光睹物华，飘然清思浩无涯。沙边桥下浅深水，岸侧竹间红白花。
夏夜弹琴
朱淑真（宋代）

夜久万籁息，琴声愈幽寂。接引到清江，岩泉溜寒滴。
梁明府茅冈杂咏 其二 列岫亭
李云龙（明代）

朝看亭上山，暮看亭上山。问君心何似，白云相与閒。
班管清响异常予甚爱之昨失于道以其相从最久为吾乐多矣不能忘情作诗纪之
王翰（唐代）

秀出千林特异材，失来一月不登台。扬州祠下催琼蕊，赤壁矶头送酒杯。

对月几伤闲袖手，临风可忍谩支颏。繁弦急管徒尘耳，卧听空山万窍哀。
水栀
李处权（宋代）

阴泉隐岩壑，长夏发幽植。
深处但闻香，往往樵苏得。
幸不杂薪槱，论价亦何直。
适从支郎舍，远致居士室。
婆娑复偃蹇，其高不盈尺。
铅华了不御，绚此冰雪质。
我有古鱼洗，岁久莓苔蚀。
注之清泠水，藉以璀错石。
静态自愔愔，孤芳何的的。
初疑云生礎，复讶月过隙。
膏沐露穰穰，动摇风激激。
忽然参鼻观，似欲破禅寂。
俗物多丰肥，仙姿乃癯瘠。
已输白玉英，更作黄金实。
昌阳讵足数，薝蔔诚可匹。
老来无所好，一见心辄溺。
坐卧与之俱，於焉遂成癖。
异时张紫微，饮客尽一石。
放怀歌舞筵，折赠无所惜。
蝉蜕倏仙去，楼居藐姑射。
三嗅哦公诗，俯仰成今昔。
问花花如嚬，对之长太意。
省中斋居贻于鳞子与公实元美四比部
宗臣（明代）

向夕停珂省阁幽，吏人犹自进春裘。蓬莱双阙金茎远，阊阖千门紫气流。

明月在天难命驾，白云垂户好登楼。明朝献赋甘泉者，汉畤秦祠非昔游。
闺怨
舒岳祥（宋代）

能把玉箫传远意，难将彩笔写秋光。
翠屏金鸭芙蓉冷，梦短却嫌秋夜长。
次韵子由岐下诗，并引 其五 曲槛
苏轼（宋代）

流水照朱栏，浮萍乱明鉴。谁见槛上人，无言观物泛。
依韵吴冲卿秘阁观逸少墨迹
梅尧臣（宋代）

奇哉王右军，下笔若神圣。
长戈与伏弩，无不从号令。
贤豪虽林立，帖敛孰敢竞。
师徒气扬扬，龙虎旗正正。
胜声塞宇宙，自昔无此盛。
赫赫犹至今，琐琐曷云并。
崇崇中秘书，济济士游泳。
墨宝收盈厨，来观遇已横。
始知前人迹，镌多自失劲。
纸素傥未坏，万古传莫竟。
一从归人间，梦寐不能更。
但媿将短才，辄尔接高咏。
何羞赵壹穷，自有锺嵘评。
尝闻曹将军，尚谙赋竞病。
我生群俊末，贫贱亦足庆。
文成终媿君，铅刀值枯梗。
送了空禅师归长干寺是日为观音大士初度
徐熥（明代）

寻声疑自普陀来，又赠杨枝海上回。缁衲折芦初地去，白衣成上普门开。

数千里路看飞锡，五十三参送善财。他日怀师劳远梦，栖霞兰若雨花台。
七禽咏·姑恶
刘学箕（宋代）

姑恶姑恶家道立，汝为人妇供妇职。
妇德妇功汝不能，抱恨殁身空怨抑。
不化秋柏食，不化山头石。
化作春鸟鸣，号呶何苦极。
栽竹
黄庶（宋代）

小槛栽培得此君，绿阴疏韵似相亲。
从来风月为三友，吟吐新添客一人。
晚风
彭汝砺（宋代）

晚风吹月上天涯，一夜光寒独自知。始信花开俱有意，可言云淡独无思。
为伦孝思黎母孀节兼谢唐司训
庞嵩（明代）

数月初谐结发成，谁堪孀守得今名。芳心不与青山竞，苦节从教白发生。

漏室庆全冰玉质，巫峰羞杀雨云情。斗山况借韩文范，一道霜风也共清。
宿东科尔寺
文孚（清代）

梦醒招提境，烟岚聚小楼。一峰寒受月，万木夜生秋。

薄酒难成醉，清笳易动愁。卧听清梵静，身世笑浮鸥。
兰江
史胜书（清代）

烟树远无极，兰江清且深。花怜儿女熊，春荡别离心。

逐客余哀怨，怀骚自古今。拾香吾有愿，翘溯碧云浔。
甲子秋中过祁阳与谭大尹筤圃同年订浯溪之游今来不值作诗寄怀 其二
吴鼒（清代）

昨来犯余暑，兹行及深秋。既感日月徂，复此山川悠。

王事昔方殷，归程今稍留。湿雾晻远峦，回风偎近洲。

遂沿层磴折，直挹孤顶修。漫叟旧台上，古今如在眸。

微雨不能霿，况濯湘江流。惟有九嶷山，惝恍不可收。

似我素心人，有约阻未酬。飞鸿亦何为，云中声不休。

此地逾衡阳，得无远道万。感物劳我思，独往转夷犹。

下山读丰碑，作者久山丘。忠孝耿余慕，匪贵林壑幽。

寄言崇令名，伐柯则可求。
华亭百咏 其四十三 思齐堂
许尚（宋代）

伊昔弦歌治，能声著海隅。升堂想遗迹，励志欲齐驱。
郑生诗
湘中蛟女（唐代）

情无垠兮水汤汤，怀佳期兮属三湘。
秋夜月中登天坛
姚合（唐代）

秋蟾流异彩，斋洁上坛行。天近星辰大，山深世界清。
仙飙石上起，海日夜中明。何计长来此，闲眠过一生。
句
谌祜（宋代）

后无关险无中士，大夜宜春狐昼舞。
万户千门草绿深。芦叶卷吹红日暮。
又示从子澶
楼钥（宋代）

壮县人歌第一奇，过庭为有宁馨儿。
亲旁色养宜加谨，户外分豪勿预知。
寓意杯觞须自节，读书松竹有余师。
它时刮目相期待，连桂家风望一夔。
客舍
范成大（宋代）

毂击肩摩锦绣堆，朝声汹汹暮声催。
忽然忆起长桥路，天镜无边白鸟回。
题蒲葵扇
雍裕之（唐代）

倾心曾向日，在手幸摇风。羡尔逢提握，知名自谢公。
寄怀二十首 其十一
赵蕃（宋代）

春今五日如京兆，风雨更堪携折之。我病不能知许事，饭馀扪腹细哦诗。
春日杂兴
方岳（宋代）

渔翁樵叟自行藏，裹饭过从乐未央。
扑满自缘钱作崇，鸱夷聊以酒为乡。
老来愿弃人间世，病去欲荒墙下桑。
黄犊不嫌人日雨，村村犁晓绿微茫。
浣溪沙·风压轻云贴水飞
苏轼（宋代）

风压轻云贴水飞，乍晴池馆燕争泥。沈郎多病不胜衣。
沙上不争鸿雁信，竹间时听鹧鸪啼。此情惟有落花知！
万寿晓钟
彭赓皇（明代）

玉宇清腾百尺阴，晓钟犹自送遗音。晨声犬吠春云洞，咒钵龙蟠夜月林。

城柝浸随花雨寂，书声仍傍贝提沉。当年万寿兴觞祝，此际空馀半树森。
苏幕遮·药无穷
高道宽（元代）

药无穷，频收采。丹鼎纯烹，一味通三昧。万法都无真个会。清静家风，最上为精粹。付知音，偏可意。开口参同，方外生智慧。乾里圆明添活计。了见之时，衲被蒙头睡。
三月二十一日泛舟十绝
刘克庄（宋代）

本朝耆旧数吾宗，老监轩昂洛社中。
后五百年人定说，过江复有戴花翁。
胡氏书房
郑会（宋代）

腊尽山中不见梅，闭门高枕梦瑶台。
午窗晴日蜂喧纸，忽有订溪道士来。
踏莎行
李标（明代）

砚点飞花，檐沾弱絮，炉烟小误湘帘暮。春风不解动人情，人情怕送春归去。

细草粘天、斜阳挂树，天涯离别人何处。休休莫更倚危栏，远山正是愁人路。
山中寄外
龙辅（宋代）

湖色开明镜，峦山列翠屏。
双眉不忍画，羞对远山青。
访友人不遇
李咸用（唐代）

出门无至友，动即到君家。空掩一庭竹，去看何寺花。

短僮应捧杖，稚女学擎茶。吟罢留题处，苔阶日影斜。
送李邕之任滑台
李隆基（唐代）

汉家重东郡，宛彼白马津。黎庶既蕃殖，临之劳近臣。

远别初首路，今行方及春。课成应第一，良牧尔当仁。
三教合一面赞
释智愚（宋代）

龟證无功，会三归一。各有面子，不欲露出。
夏日归自宝林二首 其一
王之道（宋代）

十里招提路，崎岖祝圣归。青黄原上麦，红白草间薇。

正看云容合，俄惊雨脚飞。馀花被沾湿，芳气袭人衣。
读楞严
洪咨夔（宋代）

人人有路证无还，一念才差隔万山。
识得吾儒无妄卦，筏城长语尽须删。
出塞二首 其二
戴铣（明代）

汉家开疆土，穷兵逐天骄。后有窦车骑，前有霍嫖姚。

明时重文教，边功谁敢邀。迩来逐小丑，已觉战士凋。
和普守勾士良辅元大夫见寄二首 其一
冯山（宋代）

相知思命驾，见教每书绅。咫尺去无路，奋飞嗟此身。

贪廉虽异操，出处幸为邻。肯笑刘郎病，前头万木春。
湖居杂兴八首·其一
白珽（元代）

雨后林塘夏亦秋，一葫芦酒在船头。
醉来深入荷花去，卧看青天飞白鸥。
酬寺簿劝农追和渊明见贻
罗愿（宋代）

江汉之会，中具五民。见异而迁，乃丧厥真。相彼樊山，我行所因。

乃閒其壤，问彼居人。方时清明，家自为稷。其薮其浸，其动其植。

孰为使民，乃田不穑。亦惟蒲鱼，恃此鲜食。岁运周回，景躔西陆。

帝籍重开，天颜逾穆。耕事将起，毋荒游逐。凡我农官，戒民宜宿。

戒民伊何，美成在久。譬彼射侯，则求其耦。驱率慵堕，转缘南亩。

数耘疾收，在而心手。农亦乃书，匪藏金匮。盍耕如莘，盍馌如冀。

桑荫清好，浊醪日至。已勤而食，则无所愧。勿谓此州，远连边鄙。

我疆西北，尽其四履。风雨顺时，日星循轨。屡丰作颂，以致归美。
斯远云閒睡醉天下之至乐也约各赋一首寄昌甫 其二
韩淲（宋代）

神既不外骛，气亦当自和。松床荐石枕，偃仰得已多。

鼻息出入通，呼吸相荡摩。阳光塞天宇，一定消百魔。

是事非所难，彼愚分奔波。晓夕无停晷，耗散归蹉跎。
万年欢（寿两国夫人胡氏）
丁察院（宋代）

葛井丹明，西来金母，霓旌云旆。移下瑶池，竹外一壶秋水。菊□香留宿醉。看後夜、冰轮满桂。貂蝉映、虹玉称觞，逐初堂上佳会。

娇孙彩衣聚戏。指明年八十，儿额先记。要比壮椿，八数更加千倍。好是皇恩锡类。许东殿、首舆扶至。君臣庆、齐待慈颜，万年欢对尧世。
和章序臣梅花二首
王之道（宋代）

多谢苍头语我来，恍如相见笑相陪。
新诗高妙梅清绝，展读花前病眼开。
思归
顾况（唐代）

不能经纶大经，甘作草莽闲臣。

青琐应须长别，白云漫与相亲。
送汪内相移镇宣城
黄公度（宋代）

龙纪膺图代，龟书出洛年。
人文初炳焕，神化共回旋。
大雅藩篱缺，诸儒门户专。
天将扶古道，岳始降名贤。
派别轩皇远，江回楚邑偏。
英灵久蟠郁，簪笏旧蝉联。
家学传桑砚，词场著祖鞭。
风云千载会，宇宙大名悬。
行洁圭无玷，才长桷有梴。
西都经术富，东阁道山连。
蠹简烦紬绎，群书益贯穿。
才超班马上，道探老庄玄。
近代风骚变，词人雾縠鲜。
俳优惊异体，轻薄竟相沿。
作者今亡矣，明公独勉{旃丹换冉}。
狂澜资反正，坠绪得扶颠。
内史趋栏药，中书落笔椽。
直词批勑尾，清议列龟前。
法驾南巡日，妖氛北刺天。
新亭空涕泪，神汴一腥膻。
慰将言弥切，徵兵檄屡宣。
奉天凭陆贽，淮上困苻坚。
素秘龙韬策，爰参虎旅权。
精诚潜贯日，勋业合凌烟。
耆旧朝廷倚，文章海内传。
三长青史笔，五典白麻篇。
思赡宫人蜡，荣归御榻莲。
研经鱼辨鲁，挥翰骥奔泉。
方徯金銮作，聊从铜虎迁。
疮痍承帝念，恺悌沃民编。
铃索昼斋永，棠阴夜月圆。
丰登诸县乐，治最八州先。
诏易宣城郡，恩遗晋水壖。
歌襦恐来暮，卧辙惜言还。
汉守终丞相，黄公且颍川。
长亭春草外，巨镇日华边。
况复师瞻久，由来德望全。
芝函行召对，鼎席即详延。
尚父西辞渭，司徒北破燕。
斯民免涂炭，吾党赖陶甄。
竹尺元通籍，瓜时忝备员。
孩提曾识面，父执绝随肩。
被遇怜才小，怀恩觉体孱。
尘埃馀冗吏，情绪足离筵。
歌阕魂飞渚，诗成泪染笺。
辕驹何局促，巫步失趼跹。
旧治应骑竹，他邦未暖氊。
公归劳驿骑，地远想台躔。
处士依文举，贤卧颂子渊。
瀛洲如许到，未敢卜归田。
清平乐·博山道中即事
辛弃疾（宋代）

柳边飞鞚，露湿征衣重。宿鹭窥沙孤影动，应有鱼虾入梦。
一川明月疏星，浣纱人影娉婷。笑背行人归去，门前稚子啼声。
七夕吟
金朋说（宋代）

银河东达鹊桥西，织女牛郎会晤时。
才得欢娱又离别，相逢拟待隔年期。
致爽轩
陆游（宋代）

黄尘赤日汗沾裾，竹里煎茶喜有馀。堪笑放翁穷意巧，就君池馆读君书。
恭纪恩赐诗 其二十七 赐银八宝亦曰八吉祥锭胜珊瑚犀角珠子名状各异
严嵩（明代）

忽惊海藏遗珍贝，见说宫中号吉祥。因是玉皇朝绛阙，天花片片落霓裳。
题菊花册
杨皇后（宋代）

莫惜朝来准酒钱，渊明身即是花仙。
重阳满满杯中泛，一缕黄金是一年。
飞云洞
黄合初（清代）

路入东坡道，玲珑古洞幽。云飞山欲动，雨过瀑争流。

峭石撑孤阁，苍松倚小楼。文成遗碣在，读罢暮烟浮。
出郊
卫宗武（宋代）

几度拟郊行，天公欠一晴。
水寒鱼绝影，林暝鸟藏声。
云敛天容净，雨余山骨清。
津桥小盘薄，梅有数枝横。
枕上作
陆游（宋代）

谢事还家一老农，悠然高卧听晨舂。
虽无客共樽中酒，何至僧晨饭後钟？采若未能浮楚泽，思鲈犹欲钓吴松。
自余万事慵开眼，知结宗门案几重？
孟郡王挽词二首
周必大（宋代）

祥源总使奉真游，藏室提纲接胜流。
书蠹只知三馆乐，盘鲭不斗五侯羞。
名山早晚寻黄石，逝水须臾失夜舟。
白马素车分散后，何人更忍过西州。
句 其二
吴淑（宋代）

晓羹沉玉杵，寒鲊叠金绵。
秋晓出郊二绝句
杨万里（宋代）

野菊相依露下丛，冷香自送水边风。
丰年气象无多子，只在鸡鸣犬吠中。
曾徽言学士求赋所蓄端砚曾尝避乱海陵家赀尽没于贼独携此砚脱去
张扩（宋代）

君家文房珍，尤者一二数。端溪从谁得，不记岁月古。

中洼隐天成，外削馀雷斧。色羞龙尾乾，质陋雀台窳。

平生依石丈，什袭费调护。向来萑苇中，险作百碎补。

脱身间道还，神物远侵侮。他年沉香亭，奉诏翻乐府。

周旋妃子手，借润毛与楮。
吕成公宽平通鉴佚老三帖赞
岳珂（宋代）

治粹于隆古，元{凯加丶}之懿，
根于笃诚。世泽未倾，
英髦代懿。非不卓荦，
绝乎迳庭。而斯道之正，
独未有以韦平之家，而继孟荀之鸣者。
岂天心之昌我朝，固得其人而后行耶。
儒服独立，出于簪缨。
百圣微言，阐我金籯。
使万世而下，洙泗有所系，
伊濂有所承。正传未坠而迄续，
绝学将晦而复明。所谓派历许，
沿申遡荣。篑覆基峙，
源澄流清。殆匪一日之积，
偶然而生。至于道以身立，
忠以死争。斡泰否之机，
开剥复之萌。其昆弟刚毅之操，
家庭讲贯之精，又何其集义之之馁，
而为人之难能也。我读五帖，
言言典型。文史潘吴，
诗书邵程。望群贤于忠谠，
验本体于宽平。则虽小而见诸简牍之接物，
亦奚以异于埙篪之同声。晻若前陈，
如龟之明。仁远德輶，
欲举曷胜。於戏二难，
古谁与京。
和杨诚斋题梅山诗卷
姜特立（宋代）

洋洋海内服诗声，手决云章万象明。
千仞览辉丹穴凤，三春刷羽上林莺。
蒉桴土鼓有遗韵，牛鬼蛇神无遁情。
才大渺瀰如碧海，蹄涔那改斗澄泓。
梅里泰伯庙
黄世则（清代）

梅里风烟近古初，依稀还认让皇墟。遥从断发文身后，想见耕田凿井余。

天下让三宣圣笔，世家第一史迁书。祗今风教东南盛，比户弦歌至德居。
马上举韩退之语口占
张栻（宋代）

扰扰人心随渺茫，更於底处问穹苍。
今朝开霁君知否，春到无边花草行。
偈颂一百二十三首
释崇岳（宋代）

达磨九年面壁，二祖立雪齐腰。
三人证龟成鳖，一块顽铜钝铁。
辛未春月由温州至处州道上杂咏 其六
郭式昌（清代）

回环丹嶂千层出，屈曲清溪百道斜。一抹林光朝旭上，括苍残雪在桃花。
诉衷情（牡丹）
张孝祥（宋代）

乱红深紫过群芳。初欲减春光。花王自有标格，尘外锁韶阳。

留国艳，问仙乡。自天香。翠帷遮日，红烛通宵，与醉千场。
景仁思归雨未克行以诗留之
司马光（宋代）

嘉客念归程，泥深未可行。
今朝阴又重，春雨亦多情。
雨后东海道中
戴宽（清代）

泼墨云深雨脚斜，又添生意到桑麻。扑衣新绿低槐乳，夹道清香散枣花。

古壁丹青寻野寺，疏篱烟火见人家。儿童指点东瀛路，碧落晴消万缕霞。
武山
张汝贤（宋代）

雨过僧房景更奇，邀朋閒访此游嬉。一登占得嵯峨处，始觉群峰迤逦低。
张伯永和诗以仆送筍减于常年复用韵以调一笑
赵蕃（宋代）

八珍既饱思持云，借问何如一脔尝。
筍例减常犹费说，可堪余事极更张。
与鄂州都统张提刑 其三
杨冠卿（宋代）

江湖畴昔受恩深，岁晚漂流伤客心。雨楫风帆倦行役，雪车冰客少知音。

价高肯羡连城璧，才谫难希谀墓金。但得扁舟从此去，成亏宁复问昭琴。
望黄龙洞拟游不果
高文照（清代）

玲珑卞山麓，奇绝在金井。岩户怪石函，乖龙唤不醒。

清秋敛云雾，回望突高顶。日暮足力疲，去路愁耿耿。

夕阳澹鸦背，谷口送人影。松子时一闻，归樵下西岭。
和彦冲云际院留题
胡寅（宋代）

久闻幽寺渺云间，且向新诗见一斑。
不羡宝华承白足，最怜澄水漾秋山。
飞车要度重重岭，系艇还思浅浅湾。
弹指大千何远近，却将游想付无还。
用前韵再简二首 其二
张纲（宋代）

二妙争开古锦囊，烂然佳句压群芳。奉高遗德归临汝，文范流风在季方。

顾我挂冠宁复振，生儿附翼岂能翔。愿公勉力跻云路，视草斯文要主张。
长芦五绝句
孔武仲（宋代）

波声滚滚百川流，七日津亭厌舣舟。
遥望丛祠烧的乳，美风相遣莫淹留。
诗友作涉江采夫容触拨鄙思亦成一首
李涛（唐代）

涉江采夫容，江水湿我衣。
厉揭不敢惮，将以遗所思。
所思不我见，持此将安归。
野花逞姿媚，众好纷莫违。
此物何足叹，但伤爱者稀。
题董邦达山水十六幅 其十 云际涛声
弘历（清代）

溪声在松下，涛声在松上。高人如太冲，轩轩逸兴放。
郭承禧同年解倅印趋朝
曹彦约（宋代）

仕路何曾乐，迎新却是荣。
诸公新引类，难弟久专城。
便恐班朝著，无劳仗友生。
长沙风月夜，炯炯自清明。
次韵洪致远春日绝句二首 其一
周孚（宋代）

石友今年断不来，纷纷没马但黄埃。自怜老臂今三折，安得愁肠不九回。
寄五兄公择 其一
万斯同（清代）

食饮不求精，冠裳不求好。但求免饥寒，骨肉常相保。

微愿竟难免，分飞各远道。欣欣向荣木，唶唶投林鸟。

我乃不如斯，喟焉伤怀抱。
五鼓梦中作觉而成之二首
程珌（宋代）

当时千驷已无闻，宁说牛羊上冢行。
同是博陵评古者，肯令千载尚龈卿。
诉衷情
吴潜（宋代）

几回相见见还休。说著泪双流。又听画角鸣咽，都和作、一团愁。

又似絮，月如钩。忆凭楼。蕙兰情性，梅竹精神，长在心头。
梅山周公挽章
徐瑞（宋代）

东阁游从久，西州恸哭频。
感君孰古谊，待我异他人。
对酒言独在，看山迹山陈。
惟应旧宾客，相对一沾巾。
送刘师服
韩愈（唐代）

夏半阴气始，淅然云景秋。蝉声入客耳，惊起不可留。

草草具盘馔，不待酒献酬。士生为名累，有似鱼中钩。

赍材入市卖，贵者恒难售。岂不畏憔悴，为功忌中休。

勉哉耘其业，以待岁晚收。
次韵张守秋怀四首 其四
刘子翚（宋代）

岁事何仓卒，微吟寄客情。野耕方刈熟，邻酿已沽清。

归雁年年急，寒烽处处明。予衰倦流转，梦想玉阶平。
洞庭题咏十一首·宿灵佑观谢沈君
王阮（宋代）

凤翅出沧溟，扁舟过洞庭。
银河万顷白，螺髻两山青。
凡隔幽墟洞，神传岳渎经。
不须寻上界，只此是青冥。
长河泛舟至乐善园小憩
弘历（清代）

春水溶溶际，春烟澹澹时。兰舟堪进矣，渚苑偶临之。

嫩绿回芜毯，轻黄上柳丝。生机体元善，乐亦每于斯。
赠仙山刚公新创香林
王柏（宋代）

佛说菩提泉，其性本澄澈。
人乃无芜秽，谁能还莹洁。
我观浸碧泉，泓渟貯芳冽。
恰如老师心，风止云迹灭。
忆昔著诗句，无乃太疎拙。
弹指二十年，相看头已雪。
老师闢新轩，眼方颇虚彻。
得得穴山窦，一脉引幽绝。
清泚贯花径，冷暖资众啜。
一动一以静，谁盈复谁竭。
水性本不殊，地势差有别。
即此两水间，尽是广长舌。
学子来问话，当以无说说。
但见香林香，薰蒸千万叶。
题汤泉壁
释可遵（宋代）

禅庭谁立石龙头，龙口汤泉沸不休。
直待众生尘垢尽，我方清冷混常流。
乡举与燕上中丞贺耦庚先生
郑珍（清代）

文学无贵贱，师弟有因缘。当公领解日，我始双鬌悬。

公名丽中外，孺子心已笺。时从乡先达，一问庆历贤。

有如泥忆云，何人识肫颛。旌花照黔服，草木增华鲜。

下士悬势分，呼来侍之前。吕医受薰浴，始见韩门全。

手赠研经书，谓我能终篇。念自束发来，抱遗望古先。

意薄言鹦鹉，力遂忘其孱。我朝盛明经，诸老起接肩。

阎胡奋前茅，江载持中权。六经有实义，大师非汉遍。

皇皇一代学，足破诸子禅。何言毋歛生，得淑洨长传。

千金学屠龙，用志良亦专。但恐岁月逝，芜秽愁方荃。

因公庶有就，不致中道捐。又苦念穷蹇，力削此肿卷。

白袍五千士，讵少万选钱。已分枭悬投，竟呼鱼与牵。

居然如巨鳌，赑屃承群仙。钩楹预礼礼，清簧间朱弦。

国家作人意，寓此宾之筵。今日所厚醴，异时待敷宣。

岂其以筐篚，慰尔穷青毡。念此自惭顾，中心如沸煎。

未举怨时命，实成人舍旃。一朝落人穫，依然骄莠田。

不独羞世上，仰岂无惧焉。科目正难称，炊沙何足饘。

惟山见五岳，惟水观九川。尘滴乞沾丐，期无负当年。
星节前戏成
卫宗武（宋代）

依稀桥鹊布银潢，又见天孙作妇忙。
已向烟萝深遁迹，不烦云锦粲成章。
追思高会饮传烛，徒得清眠梦熟粱。
却喜连朝天沛泽，庆为月姊酿秋芳。
同谢芗泉饮铁门酒楼醉后赋赠
尤维雄（清代）

嫉恶心犹在，休官道乃光。举朝怜汲黯，当路避张纲。

乞食游吴市，行吟类楚狂。酒酣歌一曲，音节恐悲凉。
蒋十一丈以重九雨昨有诗约闰九二首次韵 其一
许及之（宋代）

风雨满城佳节休，诗翁强项觅因由。不须闰九方为节，眼底黄花即醉游。
清音洞
黄非熊（宋代）

群山如削水如渑，一洞清音气味凝。
风送松声归远壑，日移猿味下垂藤。
林僧倚杖看泉脉，野客横琴坐石稜。
回首碧岩钟动处，云台犹在最高层。
晓度范家滩
许继（明代）

鱼梁障清湍，水落滩面阔。
天风石籁秋，数里声聒聒。
晨涉思揭石，川广畏难越。
浦口人不闻，扁舟远如月。
寒波望空雾，晓岸指毫末。
新曙野始分，清凉木先脱。
别离既含戚，遇景聊暂悦。
初旭转沧溟，彤霞丽云阙。
回瞻极迢递，凌步多曲折。
前念青山行，采芝养高节。
莫厌贫十二首 其十二
释函是（明代）

徬徨守先训，焉敢欺后昆。此世无是非，同异徒相因。

吾道流为无，久已丧厥真。性澹时愈乖，安得不长贫。

孤踪岂足尚，黔娄乃无邻。矫俗非夙志，维当尊所闻。

偃鼠腹易满，促弦无缓音。去去勿复道，终焉从予心。
赠张绩禹功
石介（宋代）

李唐元和间，文人如蚕起。
李翱与李观，言雄破奸宄。
孟郊及张籍，诗苦动天地。
持正不退让，子厚称绝伟。
元白虽不道，急名愈弗已。
卒能霸斯文，昌黎韩夫子。
吾宋兴国来，文人如栉比。
黄州才专胜，汉公气全粹。
晦之号绝群，平地走虎兕。
谓之虽駮杂，亦文中骐骥。
白稹洎肤震，江佗自为水。
朱岩兼孙仅，培楼对岳峙。
卒能霸斯文，河东柳开氏。
嗟吁河东没，斯文乃屯否。
汩汩三十年，淫哇满人耳。
粤从景祐后，大儒复倡始。
文人如麻立，枞枞攒战骑。
徂徕山磊砢，生民实顽鄙。
容貌不动人，心胆无有比。
不度蹄涔微，直欲触鲸鲤。
有慕韩愈节，在肩柳开志。
今读禹功文，予戟寒相倚。
实光千里高，飞出破屋裹。
龙音万丈长，拔出重渊底。
雷霆皆藏身，日星或失次。
我惭年老大，才力渐衰矣。
禹功气奔壮，今方二十二。
前去吾之年，犹有十四岁。
今读禹功文，魂魄已惊悸。
更加十四年，世应绝俦类。
卒能霸斯文，吾恐不在已。
禹功幸勉旃，当仁勿让尔。
颂古五首
释守仁（宋代）

相逢陪酒又陪歌，醉倒家中要我驼。
驼到家中犹骂詈，不知醒后又如何。
岁晚病怀二首 其一
储巏（明代）

园居潇洒复何求，天际浮云任去留。病枕夜长妨稳睡，吟筇冬暖散闲愁。

支离未就归田稿，汗漫虚疑驾海舟。五十五年成底事，春风依旧屋东头。
送黄尉制司禀议
葛绍体（宋代）

四海指掌上，西浙复制置。
机张要省括，万里发中秘。
制劄天边来，夺我嘉兴尉。
风流谁后人，太史山谷氏。
老成负大才，初筮仅小试。
雷行换风采，鼓作起憔悴。
游刃绰有余，走笔浩无愧。
青青岁寒姿，松柏森劲气。
层冰几重重，坚可敌阳熂。
置之筹幄中，秉心端不二。
讨贼先正名，逆顺有大义。
昼夜运日月，东生定西坠。
终古大明照，不照此丑类。
送死须臾尔，清宁一天地。
公在谁相知，郡守股肱寄。
公去谁相思，邦民共相企。
白发我独悲，青云公自喜。
顾此金兰心，终始永同味。
去住路两岐，别酒重三喟。
江湖年华晚，万物回春意。
吟边一筹先，寄我空中字。
感寓 其六十九
朱诚泳（明代）

天地有正气，英灵钟正人。大义薄云汉，至诚通鬼神。

探穴蹈虎尾，沈渊批龙鳞。碎首讵知惜，引裾宁畏嗔。

龙逢既以死，比干甘杀身。史鱼以尸谏，直心终见伸。

诸公不可作，精神乃星辰。回首媚灶徒，謟骨成埃尘。
佛迹
舒坦（宋代）

苍崖绝壁印苔痕，陈迹千年尚似新。
杖履纷纷走南北，几人不是刻舟人。
真宗汾阴礼毕亲谢元德皇后室三首 其三 送神用《理安》。
郊庙朝会歌辞（宋代）

鸾骖复整，鹤驾难留。白云缥缈，紫府深幽。庙虽载止，神无不游。

垂佑皇宋，以永鸿休。
十四弟归洪州赋莫如兄弟四章赠行
黄庭坚（宋代）

志欲收九族，别离乃同生。
谁能成此意，惟有孔方兄。
台城路 为晴沙舅氏题春风啜茗小照
杨芳灿（清代）

头衔最爱称茶部。高风更怀桑苧。柿簏抛时，桐瓢携处，飘出冷苧千缕。

青骢才驻。约不夜侯来，共伊容与。此客殊佳，未须更顾索郎语。

松涛时沸幽耳，又疑瑶甃畔，乱响春雨。细点红姜，轻研绿雪，小盏盈盈匀注。

清幽如许。吹不上京华，一分尘土。漫解朝衫，腋风轻自举。
菁江
林人隐（宋代）

浮迹东西浙，大江长短亭。
潮来远水白，雨过乱峰青。
春夜梦无定，天寒酒易醒。
回桡下江渚，杜若满沙汀。
雨夜读陆放翁集
乐雷发（宋代）

炉冷童吹火，山房夜黯然。
湿薪添茭爇，苦茗带芎煎。
灯暗潇江雨，诗吟笠泽烟。
老仙何处去，搔首跺尘编。
渡江望金陵宫阙四首 其三
胡应麟（明代）

绀宇三山近，皇畿万堞遥。云藏佳丽国，地拱圣明朝。

玉辇扶双凤，金瓯奠六鳌。秦淮今夜月，愁倚木兰桡。
陈蔡旱
郑獬（宋代）

万顷无寸苗，旱气白於水。
桑叶虫蚀尽，蚕未三眠起。
挽舟如挽山，何缘出泥滓。
滞冤何足言，耕夫将饿死。
心太平庵
陆游（宋代）

天下本无事，庸人扰之耳。
胸中故湛然，忿欲定谁使。
本心倘不故。
外物真一蚁。
困穷何足道，持此端可死。
空斋夜方中，窗月淡如水。
忽有清磬鸣，老夫从定起。
生查子
王千秋（宋代）

雄姿画麒麟，朽骨分蝼蚁。争似及生前，常为莺花醉。

云山静有情，天地宽无际。且放两眉开，万事非人意。
宿皇恐滩
黄得礼（宋代）

倦客逢长至，扁舟泊远滩。居常谙寂寞，童稚笑相欢。
夜投山家
陆游（宋代）

房栊深深绩火明，垣屋萧萧砻谷声。
作官觅饱最缪算，羡尔为农过一生。
次韵刘泾见寄
苏辙（宋代）

天之苍苍亦何有，亦有云汉为之章。
人生混沌一气耳，嘿嘿何用知肺肠。
孔公孟子巧言语，剖瓢插竹吹笙簧。
含宫吐角千万变，坐令隐伏皆形相。
我生禀赋本微薄，氤氲方寸不自藏。
譬如兰根在黄土，春风驱迫生繁香。
口占手写岂得已，此亦未免物所将。
方将寂寞自收敛，不受世俗斗尺量。
既知仍作未能止，纷纭竟亦类彼庄。
煎烹心脾擢胃肾，自令鬓发惊秋霜。
嗟子独未知此病，従横自恃觜爪刚。
少年一见非俗物，锵然修竹鸣孤凰。
近来直欲扛九鼎，令我畏见笔力强。
提携童子従冠者，揣摩五帝论三皇。
诗书近日贵新说，扫除旧学漫无光。
窃攘瞿昙剽李耳，牵挽性命推阴阳。
狂流滚滚去不返，长夜漫漫未遽央。
词锋俊发鲁连子，惭愧田巴称老苍。
是非得失子自了，一醉早醒余所望。
别调曲代赠所知三首
谢榛（明代）

木落天寒郎欲行，樽前离怨一鸣筝。
燕姬纤手调新曲，不是西楼今夜声。
别离 其一
吕南公（宋代）

东家卖儿价何卑，西家弃妇声更悲。得钱未足三日饱，既别岂有归来时。

山如高城路如线，回首难言泪盈面。蝼蚁沟渠处处同，短长不复能相见。
题金陵渡
张祜（唐代）

金陵津渡小山楼，一宿行人自可愁。
潮落夜江斜月里，两三星火是瓜洲。
帅节留先生两年粤服氓獠安之一日疏十宜欲袖
陈元晋（宋代）

拙无谐俗韵，老眼独相奇。
寒谷迟春到，东风尽日吹。
身将三尺律，心不毫欺。
公与梅花外，南来谁我知。
寿宁节祝圣寿
王禹偁（宋代）

待漏齐趋圣节筵，云开金阙上青天。
天明引入长生殿，共祝尧云百万年。
病中柬两修丈人时丈人亦伏枕半月矣
张萱（明代）

我病君来问，怜君病亦同。王戎应断客，满奋不禁风。

曾否杨生肘，将无壁挂弓。何时一尊酒，沉醉两龙钟。